Budaj, Ján, minister životného prostredia SR (2022-06-14):
Ďakujem pekne, pán predsedajúci. Dámy a páni, na rokovaní Národnej rady v prvom čítaní uvádzam vládny návrh zákona o poplatkoch za znečisťovanie ovzdušia. Návrh zákona má za cieľ vytvoriť účinný ekonomický a motivačný nástroj na dosiahnutie cieľov stanovených v oblasti ochrany ovzdušia podľa princípu ´znečisťovateľ platí´, tak ako to deklaruje environmentálna stratégia Slovenskej republiky do roku 2030. Poplatky za znečisťovanie ovzdušia podľa platného zákona sú dnes neprimerane nízke a už 23 rokov nezohľadňujú ani rast inflácie. Dvadsať tri rokov, to je život celej jednej generácie. Toľko rokov u nás boli zvýhodňovaní znečisťovatelia a zatiaľ, čo tým, ktorých poškodzovali svojím znečisťovaním, ceny rástli, aj náklady na život rástli. Títo podnikatelia, ktorí znečisťovali, boli vtedajšími vládnucimi chránení aj pred rastom inflácie. Slovensko ale potrebovalo oveľa silnejšie páky na zníženie znečistenia, pretože patríme ku krajinám, kde zomiera okolo 5-tisíc ľudí na nevynútené dôvody, súvisiace práve so znečisteným ovzduším. Sme po stránke znečistenia ovzdušia terčom infringementu, a to najmä pre prachové častice PM10, ale aj z iných ohľadov patríme k znečistenejším štátom Európy. Okrem aktualizácie výšky sadzieb za znečisťujúce látky a určenie nábehového kompenzačného koeficientu, ktorý sme ustanovili veľmi mäkko aj s ohľadom na súčasné ekonomické problémy, ktorými sa podnikatelia potýkajú, čiže celý, celá, celé zvýšenie sa bude odohrávať len veľmi postupne. Okrem tohoto navrhujeme aj veci, ktoré pomôžu najmä drobným alebo rodinným firmám, pretože zvyšujeme hranicu minimálnej sadzby na vznik poplatkovej povinnosti, a to na 500 eur. Doteraz to bolo 50 eur. A to znamená, že je očividné, že týmto opatrením sa počet poplatníkov výrazne zníži. Dokonca v prvej fáze, pokiaľ ide o tento rok, sa dokonca zníži príjem štátu, ale myslím, že, zopakujem to znovu, že s ohľadom na ekonomickú krízu, ktorú, ktorá dopadá práve aj na týchto menších podnikateľov, rodinných podnikateľov, že je to na mieste a že týmto sa znížia, samozrejme, aj administratívne náklady ministerstva a príslušných orgánov, čiže štát ušetrí. Ušetria aj títo živitelia rodín. Zároveň navrhujeme upustenie od poplatku za oxid uhoľnatý pre tie zdroje znečisťovania ovzdušia, ktoré sú tak či tak zaradené do schémy obchodovania s emisnými kvótami skleníkových plynov, známej pod skratkou ETS. Nechceme pokračovať v dvojitom spoplatňovaní fosílneho uhlíka, ktorý, ktoré bolo doteraz. Čiže návrh zákona obsahuje hneď dve opatrenia na podporu oživenia hospodárstva napriek tomu, že je to zákon, ktorý je, ktorý je regulačný proti znečisťovateľom. Dokázali sme ho navrhnúť tak, aby naozaj dával zároveň aj rozvojové podnety aj na drobné podnikanie, ale aj na veľké firmy, ktoré do dnešného dňa platili dvojitú platbu za CO, za oxid uhoľnatý, a to aj v schéme ETS a potom takisto poplatok za znečisťovanie podľa tohoto zákona. Ako som povedal, bol síce 23 rokov nenovelizovaný a 23 rokov rovnaký, ale nebol bagateľný a aj tento, odpustenie tohoto poplatku, ktoré de facto týmto schválite, je istým pozitívnym signálom aj pre veľké firmy, ktoré síce spôsobujú klimatické plyny, ale sú zaradené do schémy ETS. Vážený pán predseda Národnej rady, vážené panie poslankyne a páni poslanci, verím, že tento vládny návrh zákona podporíte a pomôžete tak postupnému potláčaniu znečisťovania ovzdušia. Ďakujem.